อัตราเงินเฟ้อทั่วไปเดือนเมษายน 2565 ปรับลดลงจากเดือนก่อน แต่ยังอยู่ในระดับสูง
นายรณรงค์ พูลพิพัฒน์ ผู้อำนวยการสำนักงานนโยบายและยุทธศาสตร์การค้า เปิดเผยว่า ดัชนีราคาผู้บริโภคของไทยเดือนเมษายน 2565 เท่ากับ 105.15 เพิ่มขึ้นร้อยละ 4.65  เมื่อเทียบกับเดือนเดียวกันของปีก่อน แต่ปรับลดลงเมื่อเทียบกับเดือนมีนาคมที่ผ่านมา  ปัจจัยที่ทำให้อัตราเงินเฟ้ออยู่ในระดับสูง ยังคงเป็นราคาพลังงาน อาหารสดและต้นทุนการผลิตที่สูงขึ้น จากสถานการณ์รัสเซีย-ยูเครน และมาตรการคว่ำบาตร ส่งผลต่อห่วงโซ่อุปทานการผลิต การค้าและการขนส่ง ทำให้ราคาสินค้าและบริการในประเทศปรับสูงขึ้น  ส่งผลให้อัตราเงินเฟ้อเพิ่มขึ้นในที่สุด ซึ่งเป็นทิศทางเดียวกับหลายประเทศที่ประสบอยู่ในปัจจุบัน อย่างไรก็ตาม ราคาต้นทุน หรือราคาหน้าโรงงานของไทย ที่สูงขึ้นยังไม่ส่งผ่านไปยังราคาขายปลีกมากนัก เนื่องจากมาตรการของภาครัฐและความต้องการที่ยังไม่ฟื้นตัวจากวิกฤติโควิด-19 สำหรับแนวโน้มอัตราเงินเฟ้อในเดือนพฤษภาคมนี้ คาดว่าจะขยายตัวต่อเนื่อง ผลจากราคาน้ำมันที่ยังคงอยู่ในระดับสูง ประกอบกับมาตรการตรึงราคาน้ำมันดีเซลที่สิ้นสุดลง รวมทั้งสินค้าอุปโภคบริโภค โดยเฉพาะอาหารสดและอาหารสำเร็จรูปยังมีแนวโน้มปรับสูงขึ้นตามต้นทุนการผลิตและวัตถุดิบ นอกจากนี้ ราคาพลังงานและสินค้าโภคภัณฑ์โลก รวมถึงความไม่แน่นอนของสภาพอากาศ ยังคงเป็นปัจจัยที่จะส่งผลให้เงินเฟ้อของประเทศสูงขึ้นได้ในระยะต่อไปทั้งนี้คาดการณ์ว่าแนวโน้มอัตราเงินเฟ้อของไทยในปีนี้ จะเคลื่อนไหวในกรอบร้อยละ  4 - 5 ซึ่งเป็นระดับที่เหมาะสมกับสถานการณ์ปัจจุบัน